KOMISSION TÄYTÄNTÖÖNPANOASETUS (EU) 2022/2344,

annettu 29 päivänä marraskuuta 2022,

varainhoitovuodelta 2022 siirrettyjen määrärahojen palautuksesta Euroopan parlamentin ja neuvoston asetuksen (EU) 2021/2116 17 artiklan 3 kohdan mukaisesti

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisen maatalouspolitiikan rahoituksesta, hallinnoinnista ja seurannasta sekä asetuksen (EU) N:o 1306/2013 kumoamisesta 2 päivänä joulukuuta 2021 annetun Euroopan parlamentin ja neuvoston asetuksen (EU) 2021/2116 (1) ja erityisesti sen 17 artiklan 3 kohdan toisen alakohdan,

on kuullut maatalousrahastojen komiteaa,

sekä katsoo seuraavaa:

(1) Euroopan parlamentin ja neuvoston asetuksen (EU) N:o 1306/2013 (2) 4 artiklan 1 kohdassa tarkoitettuihin Euroopan maatalouden tukirahastosta (maataloustukirahasto) rahoitettaviin toimiin liittyviä sitomatta olevia määrärahoja voidaan Euroopan parlamentin ja neuvoston asetuksen (EU, Euratom) 2018/1046 (3) 12 artiklan 2 kohdan ensimmäisen alakohdan d alakohdan mukaisesti siirtää seuraavalle varainhoitovuodelle. Siirron määrä saa olla enintään kaksi prosenttia Euroopan parlamentin ja neuvoston hyväksymistä alkuperäisistä määrärahoista, eikä se saa ylittää Euroopan parlamentin ja neuvoston asetuksen (EU) N:o 1307/2013 (4) 8 artiklassa tarkoitetun, edellisen varainhoitovuoden aikana suoriin tukiin sovelletun mukautuksen määrää.

(2) Asetuksen (EU) 2021/2116 17 artiklan 3 kohdan toisen alakohdan mukaisesti varainhoitovuonna 2022 asetuksen (EU, Euratom) 2018/1046 12 artiklan 2 kohdan ensimmäisen alakohdan d alakohdan mukaisesti siirretyt määrärahat ovat edelleen käytettävissä ja palautukseen käytettävissä olevien sitomattomien määrärahojen kokonaismäärä on yli 0,2 prosenttia maataloustukirahaston menojen vuotuisesta enimmäismäärästä.

(3) Asetuksen (EU) 2021/2116 17 artiklan 4 kohdan mukaisesti palautusta sovelletaan ainoastaan lopullisiin tuensaajiin jäsenvaltioissa, joissa sovellettiin edellisenä varainhoitovuonna rahoituskuria (5).

(4) Komission täytäntöönpanoasetuksen (EU) 2021/951 (6) 1 artiklan 1 kohdan mukaisesti rahoituskuria sovelletaan suoriin tukiin kalenterivuoden 2021 osalta kriisivarauksen perustamiseksi. Kriisivaraus on otettu osittain käyttöön komission delegoidulla asetuksella (EU) 2022/467 (7) varainhoitovuonna 2022. Käyttöön otettu määrä on 350 miljoonaa euroa, joten käytettävissä on 147,3 miljoonaa euroa. Lisäksi maataloustukirahaston vuoden 2022 määrärahojen toteutuminen yhteistyöhön perustuvan hallinnoinnin kautta 16 päivän lokakuuta 2021 ja 15 päivän lokakuuta 2022 välisenä aikana sekä arvioitu toteutuminen suoran hallinnoinnin kautta 1 päivän tammikuuta 2022 ja 31 päivän joulukuuta 2022 välisenä aikana osoittavat, että maataloustukirahaston vuoden 2022 talousarvioon jää vielä sitomatta olevia määrärahoja.

(5) Jäsenvaltioiden 16 päivän lokakuuta 2021 ja 15 päivän lokakuuta 2022 välistä ajanjaksoa koskevien menoilmoitusten perusteella jäsenvaltioiden varainhoitovuonna 2022 tosiasiallisesti soveltama rahoituskurista johtuva vähennys on 495,6 miljoonaa euroa.

(6) Tästä varainhoitovuonna 2022 sovelletusta rahoituskurin määrästä voidaan 485,2 miljoonaa euroa käyttämättömiä määrärahoja siirtää varainhoitovuodelle 2023 asetuksen (EU, Euratom) 2018/1046 12 artiklan 3 kohdan mukaisesti tehdyn komission päätöksen perusteella, sillä kyseinen määrä ei ylitä rajaksi asetettua kahta prosenttia asetuksen (EU) N:o 1306/2013 4 artiklan 1 kohdassa tarkoitettuihin toimiin liittyvistä alkuperäisistä määrärahoista.

(7) Jotta voidaan varmistaa, että rahoituskurin soveltamisen seurauksena käyttämättä jääneiden määrärahojen palautus lopullisille tuensaajille on oikeassa suhteessa rahoituskurista johtuvan mukautuksen määrään, komission on aiheellista määrittää määrät, jotka jäsenvaltioilla on käytettävissä palautukseen.

(8) Tässä asetuksessa vahvistetut määrät ovat lopullisia ja niitä sovelletaan, ilman että niillä on vaikutusta vähennysten soveltamiseen asetuksen (EU) N:o 1306/2013 41 artiklan mukaisesti, kaikkiin muihin oikaisuihin, jotka otetaan asetuksen (EU) N:o 1306/2013 18 artiklan 3 kohdan mukaisesti huomioon jäsenvaltioiden maksajavirastojen lokakuun 2022 osalta toteuttamia menoja koskevassa kuukausittaisessa maksupäätöksessä, mahdollisiin vähennyksiin ja lisämaksuihin, jotka suoritetaan mainitun asetuksen 18 artiklan 4 kohdan mukaisesti, sekä päätöksiin, jotka tehdään tilien tarkastamis- ja hyväksymismenettelyn puitteissa.

(9) Sitomatta olevia määrärahoja voidaan asetuksen (EU, Euratom) 2018/1046 12 artiklan 2 kohdan johdantolauseen mukaisesti siirtää yksinomaan seuraavalle varainhoitovuodelle. Sen vuoksi komission on aiheellista määrittää jäsenvaltioiden menoja koskevat tukikelpoisuuspäivät asetuksen (EU) 2021/2116 17 artiklan 3 kohdan mukaisen palautuksen osalta ottaen huomioon maatalouden varainhoitovuosi, sellaisena kuin se määritellään mainitun asetuksen 35 artiklassa.

(10) Asetusta (EU) 2021/2116 sovelletaan 1 päivästä tammikuuta 2023 kyseisen asetuksen 106 artiklan mukaisesti. Sen vuoksi tätä asetusta olisi sovellettava samasta päivästä alkaen,

ON HYVÄKSYNYT TÄMÄN ASETUKSEN:

1 artikla Tämän asetuksen liitteessä vahvistetaan niiden määrärahojen määrä, jotka siirretään varainhoitovuodelta 2022 asetuksen (EU, Euratom) 2018/1046 12 artiklan 2 kohdan ensimmäisen alakohdan d alakohdan ja 12 artiklan 2 kohdan kolmannen alakohdan mukaisesti ja jotka annetaan asetuksen (EU) 2021/2116 17 artiklan 3 kohdan mukaisesti jäsenvaltioiden käyttöön palautettaviksi lopullisille tuensaajille. Siirrettäviin määriin sovelletaan asetuksen (EU, Euratom) 2018/1046 12 artiklan 3 kohdan mukaista komission tekemää siirtopäätöstä.

2 artikla Siirrettyjen määrärahojen palautuksen yhteydessä jäsenvaltioiden menoihin voidaan myöntää unionin rahoitusta ainoastaan siinä tapauksessa, että kyseiset määrät on maksettu tuensaajille ennen 16 päivää lokakuuta 2023.

3 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä tammikuuta 2023.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 29 päivänä marraskuuta 2022. Komission puolesta, puheenjohtajan nimissä, Wolfgang BURTSCHER Pääjohtaja Maatalouden ja maaseudun kehittämisen pääosasto

(1) EUVL L 435, 6.12.2021, s. 187.

(2) Euroopan parlamentin ja neuvoston asetus (EU) N:o 1306/2013, annettu 17 päivänä joulukuuta 2013, yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta (EUVL L 347, 20.12.2013, s. 549).

(3) Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).

(4) Euroopan parlamentin ja neuvoston asetus (EU) N:o 1307/2013, annettu 17 päivänä joulukuuta 2013, yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä ja neuvoston asetuksen (EY) N:o 637/2008 ja neuvoston asetuksen (EY) N:o 73/2009 kumoamisesta (EUVL L 347, 20.12.2013, s. 608).

(5) Asetuksen (EU) N:o 1307/2013 8 artiklan 2 kohdan mukaisesti rahoituskuria ei sovelleta varainhoitovuonna 2022 Kroatiassa.

(6) Komission täytäntöönpanoasetus (EU) 2021/951, annettu 11 päivänä kesäkuuta 2021, suorien tukien mukauttamisasteesta Euroopan parlamentin ja neuvoston asetuksen (EU) N:o 1306/2013 nojalla kalenterivuoden 2021 osalta (EUVL L 209, 14.6.2021, s. 93).

(7) Komission delegoitu asetus (EU) 2022/467, annettu 23 päivänä maaliskuuta 2022, poikkeuksellisesta mukautustuesta maataloustuottajille (EUVL L 96, 24.3.2022, s. 4).